Doi bărbați au fost trimiși în judecată de către procurorii din cadrul Parchetului de pe lângă Tribunalul Bacău pentru mai multe capete de acuzare, printre care se numără cele de evaziune fiscală, distrugere și amenințare cu moartea.
Potrivit procurorilor, în perioada 2016-2022, inculpaţii au obţinut, ca urmare a desfăşurării de activităţi agricole pe o suprafaţă nedeclarată de teren agricol (ocupată probabil în mod abuziv), o cantitate însemnată de cereale şi plante oleaginoase. Ulterior, ei le-au vândut către diferiţi parteneri, fără a achita impozitele pe venit datorate bugetului de stat.
De asemenea, în cursul anului 2021, în două rânduri, în timp ce se aflau pe un teren agricol situat pe raza unei localităţi din județul Bacău, cei doi au amenințat cu moartea un angajat al unei societăţi comerciale agricole. De asemenea, l-au amenințat și cu incendierea utilajului agricol folosit și cu distrugerea unor culturi agricole.
În cursul anului 2023, unul dintre inculpaţi a reţinut şi nu a plătit, până la termenul scadent, impozitul pe veniturile din arendă, aferent veniturilor obţinute de mai mulţi titulari ai dreptului de proprietate.
Celălalt inculpat a distrus, în cursul anului 2022, o cultură de rapiţă care aparținea unei societăţi comerciale agricole şi a depozitat, în mod necorespunzător, pe un teren ce-i aparţinea, o cantitate însemnată de îngrăşăminte chimice, fără respectarea condiţiilor prevăzute de lege.
În cauză au fost dispuse, în vederea reparării pagubei, măsuri asiguratorii asupra mai multor imobile ale unui inculpat. Rechizitoriul împreună cu dosarul cauzei au fost trimise Tribunalului Bacău, pentru a fi soluţionate, cu propunere de a se menţine măsurile asigurătorii dispuse în cauză.
"Precizăm că această etapă a procesului penal reprezintă, conform Codului de procedură penală, finalizarea anchetei penale şi trimiterea rechizitoriului la instanţă, spre judecare, situaţie care nu poate în niciun fel să înfrângă principiul prezumţiei de nevinovăţie", au spus procurorii. (sursa: comunicat de presă)